# Mészáros Giza

(Újpest, 1879. nov. 15.–Párizs, 1954. ?): színésznő. Solymosi Elek színiiskoláját végezte. 1896-ban Aradon lépett színpadra, majd Kassára került. 1900–1902 között a Nemzeti, 1902-től 1907-ig a szegedi színház tagja volt. 1907-ben rövid ideig a Vígoperában, 1907-től 1910-ig a Magyar Színházban, 1910–1916 között a Vígszínházban játszott. 1916-ban a Modern Színpad, 1918-ban a Belvárosi Színház tagja lett. 1921-ben a bécsi Renaissance Bühne vendége volt, majd a bp.-i Renaissance Színház tagja lett. 1924 máj.-ában az Unió Rt.-hez szerződött. 1925-ben ismét a Renaissance és a Belvárosi Színház meghívását fogadta el. Ezt követően 1932-ig csak egy-egy szerepet játszott a Belvárosi, a Víg, a Magyar, a Fővárosi Operett, a Király és az Új Színházban. A drámai hősnőket és az operettek komikus figuráit egyaránt sok vonással, finom eszközökkel formálta meg. Az új színjátszóstílushoz nehezen alkalmazkodott. F.Sz. Főhercegnő (Rostand: A sasfiók); A színésznő (Molnár F.: A testőr); Zsuzsi (Bíró L.: Francia négyes); Az anya (Sarment: Árnyhalász); Gertrud (Sh.: Hamlet); Natalja Sztyepanovna (Csehov: Leánykérés).