# Merlin Színház

(1991– ): 1991. ápr. 10-én a fővárosi önkormányzat Gerlóczy utcai épületében jazzklubbal nyitott a Merlin Kulturális Központ, amelynek keretei között – a kezdeti elképzelések szerint is – működik a Merlin Színház (International Merlin Theatre). A Merlin Színház nyáron – elsősorban a Mo.-ra látogató külföldiek számára – angol nyelvű előadásokat tart. Első produkciójuk 1991. jún. 28-án Molnár Ferenc Játék a kastélyban (The Play’s the Thing) c. vj.-ának angol nyelvű előadása. A nyári évad és a Merlin Színház egyik műv.-i vez.-je ekkor Márton András (1992. jan.-ig) volt, s Jordán Tamással és Lázár Katival együtt vezette a színházat. Márton András távozása után a színház nyaranta továbbra is bemutat egy-egy angol nyelvű produkciót (Karinthy Ferenc: Dunakanyar; Halász Péter: Piero della Francesca Cabaret). Téli évadjában a színház részben saját produkcióit játssza (Delaney: Egy csepp méz; Platón: Szókratész védőbeszéde; Jeles András: Szerbusz, Tolsztoj!), ezekben néha részt vesznek a Merlin Színház színiiskolájának növendékei is (Sh.: A két veronai nemes; R. Fassbinder: Petra von Kant keserű könnyei) –, részben vendégjátékoknak ad otthont, ill. irodalmi estekkel és más rendezvényekkel (Dalnokverseny a Holmi és a 2000 c. folyóiratok közreműködésével, a Soros Alapítvány támogatottjainak estjei a Budapesti Őszi Fesztivál ’92-vel együttműködve) igyekszik nemcsak játszóhellyé, hanem szellemi-kulturális központtá válni.