# Bodenburg Lina

(Kéthely, 1837. jún. 22.–Pest, 1859. szept. 19.): színésznő. Az első igazi népszínműénekes volt. 1854–55-ben Aradon lépett színpadra Havi Mihály–Szabó József–Gócs Ede társ.-ában. 1855-ben feleségül ment Hegedűs Lajoshoz. 1856–58-ban Hegedűs–Havi társ.-ában játszott. 1858-ban szerződtette a Nemzeti Színház. Soha ilyen népszerű, a közönség és a sajtó által kedvezően fogadott színésze nem volt a Nemzeti Színháznak. Bájos arca, szép alakja, derűs kedélye, nőiessége meghódította a nézőket. Játékát az eredetiség és finomság ötvözete jellemezte, ha kellett, szilaj, sőt drámai is tudott lenni. Egyszerűség és kedvesség sugárzott lényéből, kicsit németes kiejtéséből, mely harmonikusan illeszkedett partnere, Füredi Mihály palócos kiejtéséhez. F.Sz. Borcsa (Vahot I.: Huszárcsíny); Fanchon (Birch–Pfeiffer: Tücsök); Törőné (Scribe: Egy nő, aki az ablakon kiugrik); Rózsi (Szigligeti E.: Csikós); Marcsa (Hirschfeld: Tündérlak Magyarhonban). – Ir. Ujházi E.: Régi színészekről (1908).