# Király Színház

(1903–1936): 1903. nov. 6.-án nyitotta meg kapuit a Beöthy László alapította színház a Király u. 71. sz. alatti épületben. Csak hosszas huzavona után kapott működési engedélyt a fővárostól. Az első bem. Huszka Jenő Aranyvirág c. operettje volt, de az igazi sikert Kacsoh Pongrác János vitéze hozta meg, amelynek bem.-ját 1904. nov. 14-én tartották. 1925-ig a Király Színház Bp. legnépszerűbb és legsikeresebb operettszínháza volt, amelyet Beöthy kiváló üzleti és művészi érzékkel vezetett. 1918–1925 között a Király Színház szintén a Beöthy igazgatása alatt álló Unió Rt. színházaként működött. Az Unió bukása után előbb Faludi Jenő, majd 1929 szept.-étől Lázár Ödön volt az ig. Lázár Ödönt Föld Aurél követte 1932. szept.-től 1934. szept.-ig. 1934. szep.-től 1935. szept.-ig Zoltán Ignác és Varga Sándor vezette a Király Színházat, majd Spitz Artúr ig. következett 1935. szept.-től 1936. febr.-ig. A rendkívüli sikersorozat azonban véget ért. A konjunktúra és a színvonal visszaesése a Király Színház lassú hanyatlását, majd 1936-ban bukását eredményezte. Az épület homlokzati részét 1941-ben lebontották. A Király Színház Beöthy igazgatása alatt élte fénykorát. A társ. tagjai voltak – többek között – Fedák Sári, Kosáry Emmy, Szamosi Elza, Lábass Juci, Medgyaszay Vilma, Somogyi Nusi, Biller Irén, Környei Béla, Rátkai Márton, Ráthonyi Ákos, Latabár Árpád. Nevezetes bem.-i: Jacobi Viktor Leányvásár, Sybill, Huszka Jenő Gül Baba, Lehár Ferenc A víg özvegy, Kálmán Imre Luxemburg grófja, A csárdáskirálynő, Bajadér, Szirmai Albert Mágnás Miska, Mézeskalács c. operettjei voltak. – Ir. Koch L.: A Király Színház műsora (1958).