# fertőrákosi barlangszínpad

a használaton kívüli, tágas belső terekkel rendelkező mészkőbányát teátrális rendezvények céljára a Soproni Ünnepi Hetek – 1970 keretében vették először igénybe, bár a gondolat már 1963-ban felmerült 1964-ben Várkonyi Zoltán itt forgatta A kőszívű ember fiai c. filmjének néhány külső felvételét. – 1970. jún. 27-én a győri Kisfaludy Színház együttese Szophoklész Oidipusz királyát, júl. 5-én egy alkalmi operaegyüttes Haydn Ember a holdon c. vígoperáját mutatta be. A következő tíz évadon át minden nyáron rendeztek előadásokat: antik klasszikus művek (Angtigoné, Élektra, Oresztész), nagyoperák (A trubadúr, Aida, Don Carlos, Nabucco, A varázsfuvola), operettek és musicalek (János vitéz, Gül Baba, Sybill, Boccaccio, Képzelt riport egy popfesztiválról, Zorba) és balettprodukciók kerültek színre. – A fertőrákosi barlangszínpadot 1986-ban átépítették és 1987-ben a Pécsi Nemzeti Színház vendégjátékával újra megnyitották, azóta gazdasági okokból működése ismét szünetel.