# Köllő Miklós

(Bp., 1946. aug. 26.– ): pantomimművész, koreográfus-rendező. Tanulmányait Utassy Gizella táncpedagógusnál és Prágában Vladimír Fialkánál végezte. 1965-ben megalakította az 1969-től hivatásos csoportként működő Dominó Pantomimegyüttest, amelynek 1989-ig műv.-i vez.-je és koreográfusa volt. Az egy., amely számos külföldi fesztiválon szerepelt sikerrel, 1985 óta állandó játszóhelyen, a Centi Színpadon működik. Termékeny alkotói munkássága mellett Köllő Miklós pedagógusként – Dominó Pantomimstúdió – és kultúraszervezőként – Budavári Labirintus létrehozása, nemzetközi pantomimtalálkozók rendezése – is érdemeket szerzett. Arany Csésze-díjas (Cannes-i Nemzetközi Színházi Fesztivál, 1982). F.K. Gogol-panoptikum (1979); Mandragóra (1988); Közép-kelet-európai Macbeth (1989).