# Kincses Veronika

(Bp., 1948. szept. 8.– ): énekesnő (szoprán). Tanulmányait 1968-tól 1973-ig a Zak-n dr. Sipos Jenő növendékeként végezte, majd 1974-ben a római Santa Cecilia Accademián tanult tovább Gianna Pederzininél. 1973-ban lett az Operaház tagja, ahol Zerlina (Mozart: Don Giovanni) szerepében debütált, és csakhamar a színház vezető lírai szopránja lett, elsősorban Verdi- és Puccini-hősnők megformálásával ért el kiemelkedő sikereket. A hetvenes évek végén, a nyolcvanas évek elején főszerepeket alakított a Lamberto Gardelli irányította Verdi-ciklusban, amelyből néhányat Hungaroton felvételen is rögzítettek. Számos m. mű ősbemutatóján énekelt, az európai és amerikai operaszínpadok állandó vendégművésze. Oratóriuménekesként is nemzetközi hírnévre tett szert. Közreműködött több opera televíziós felvételén. Három szólólemezt készített. Az általa életre keltett figurákat az emberábrázolás egyszerűsége, őszinte közvetlensége teszi hitelessé. Stílusérzéke, muzikalitása, tökéletes énektechnikája és hajlékony frazeálása elsősorban Mozart-szerepekben és az olasz repertoár szólamaiban érvényesül. Művészetéért Kossuth-díjban (1980), Liszt Ferenc-díjban (1978) és érdemes művész (1988) kitüntetésben részesült. F.Sz. Susanna (Mozart: Figaro házassága); Vitellia (Mozart: Titus kegyelme); Norma (Bellini); Elvira (Verdi: Ernani); Amélia (Verdi: Simone Boccanegra); Micaela (Bizet: Carmen); Nedda (Leoncavallo: Bajazzók); Mimi (Puccini: Bohémélet); Pillangókisasszony (Puccini); Suor Angelica (Puccini); Éva (Wagner: A nürnbergi mesterdalnokok); Adriana Lecouvreur (Cilèa); Silvana (Respighi: A láng).

KINCSES VERONIKA – Elvira (Verdi: Ernani)