# Nagyajtai Teréz; Pauspertl

(Zalatna, 1897. aug. 10.–Bp., 1978. jan. 12.): jelmeztervező. Az Iparművészeti Főiskola elvégzése után 1926-ban az Operaházban Oláh Gusztáv mellett kezdte pályáját. 1928-ban szerződött a Nemzeti Színházhoz, amelynek 1965-ig volt tagja. 1948-ig a jelmeztervek többségét, később mintegy a felét ő tervezte. Vendégtervezésre hívták meg más fővárosi (Operett-, Belvárosi, Magyar, Madách Színház) és vidéki (Debrecen, Szeged, Szolnok) színházakhoz. 1964–1973 között a győri Kisfaludy Színház tervezője volt. 1950–56-ban az Iparművészeti Főiskolán tanított. Tevékenységét kiváló rajztudás, hibátlan stílusérzék, gazdag színkultúra jellemezte. Évtizedeken át rugalmasan követte a rendezői stílusváltásokat. Egyéni kiállításait színházakban mutatták be; 40 éves jubileumi kiállítását Győrött rendezték. Kossuth-díjjal (1956) és érdemes művész (c. (1962) jutalmazták. F.T. Bornemissza P.: Magyar Elektra (1931); Kálidásza: Sakuntala (1933); Madách I.: Az ember tragédiája (1934, 1937, 1948, 1955; 1960); Ujházy Gy.: Missa solemnis (1935); Katona J.: Bánk bán (1938, 1945, 1951, 1953); Sh.: Szentivánéji álom (1938, 1948, 1960); Ibsen: Peer Gynt (1941); Háy Gy.: Isten, császár, paraszt (1946); Kós K.: Budai Nagy Antal (1959); Arisztophanész: Béke (1963); Krleża: Léda (1965).