# Lajtai Lajos

(Bp., 1900. ápr. 13.–Bp., 1966. jan. 12.): zeneszerző. Tanulmányait Bp.-en és Bécsben folytatta. Pályafutása kezdetén revük számára komponált. Első nemzetközi sikerét A régi nyár c. zenés darabjával aratta. Ezután sorozatban követték egymást műveinek sikeres bemutatói a hazai és a külföldi zenés színpadokon (Nővérek, 1929; Az okos mama, 1930; Őfelsége frakkja, 1931; A régi orfeum, 1931; A Rotschildok, 1932). A nácizmus előretörése vetett véget hazai sikersorozatának. 1935-ben Párizson keresztül Svédországba emigrált. A háborút követően rendszeresen hazalátogatott Mo.-ra. Ezután mindössze egyetlen új művet komponált (Három tavasz), amelyben újra feldolgozta megelőző műveinek legsikeresebb számait. A Kellér Dezső librettóján alapuló művet 1958-ban mutatta be a Fővárosi Operettszínház. F.M. Mesék az írógépről (1927); Párisi divat (1928); A fekete lány (1932); Sült galamb (1933); Nápolyi kaland (1934); Tonton (1935).