# Budapesti Színészek Szövetsége

(1917–1938): 1917. febr. 26-án alakult, Hegedűs Gyula kezdeményezésére. Székhelye V. Lipót krt. 20. Célja a tagjai sorába tartozó színészek anyagi és jogi érdekeinek érvényesítése volt. Évenként kollektív megállapodást kötöttek a Budapesti Színigazgatók Szövetségével, amely szerint a szerződések körül felmerülő vitás kérdéseket a két szervezet által közösen választott bíróság döntötte el. A szövetség tagja volt a Színészek Nemzetközi Uniójának. Hivatalos lapjaként működött a Színészújság 1923–25-ben és 1927–30-ban, amelyet Sándor Zoltán szerkesztett. A m. drámaírók támogatására 1926-tól létrehozták az Új Magyar Drámaírók Bemutató Ciklusát. A Budapesti Színészek Szövetsége elnöke volt többek között 1917–1924 között és 1927–30-ban Hegedűs Gyula, 1922-ben és 1925–1934 között Ódry Árpád, 1927–1934 között Csortos Gyula. 1936 és 1938 között miniszteri biztos állt a szövetség élén. A választmány munkájában részt vett többek között Pataki József, Horváth Jenő, Szerémy Zoltán, Vágó Béla, Rátkai Márton, Kővári Gyula, Rott Sándor, Huszár Károly. A Budapesti Színészek Szövetsége Nyugdíjintézete 1923. márc. 25-én alakult meg.