# argentínai Magyar Nemzeti Színház

létrehozója Szeleczky Zita volt, aki műsorpolitikai okokból 1949 elején kivált a Buenos Airesben működő Magyar Színjátszó Társaságból, és egy ideig egyéni előadó műsoraival járta Dél-Amerika magyarlakta területeit. 1950-ben Szilassy Lászlóval előadta Dario Nicodemi: Hajnalban, délben, este c. darabját. 1951. nov.-ben Buenos Airesben megalapította az argentínai Magyar Nemzeti Színház-t, eredetileg azzal a céllal, hogy kizárólag veretes m. darabokat, klasszikusokat mutasson be. Első előadásuk irodalmi estként Madách Imre: Az ember tragédiája (bem. 1952. jan. 19.) volt. Ezt követte febr. 16-án Asztalos Miklós: Az alteregó (Egy éjszaka Erdélyben) c. vj.-a, majd ápr. 9-én a Bánk bán, amelyben öt díszletet alkalmaztak, korhű kosztümöket használtak, és 36 szereplő lépett fel. A következő napon megismételt előadás nagy erkölcsi siker és teljes anyagi csőd volt, ezért menetközben változtatni kényszerültek az eredeti műsorterven, jún. 29-én Bésier: Ahol tilos a szerelem c. drámáját mutatták be. Ezt követte aug.-ban a Tarka Est és a Gyöngykaláris c. műsor. 1952. okt. 4-én a színházi vállalkozás megszűnt.