# Bányai Mária

(Torda, 1922. ápr. 17.–Marosvásárhely, 1988. febr. 6.): színésznő. Eredetileg tanítónő volt. A kolozsvári Magyar Művészeti Intézet egyik tehetségkutató körútján figyeltek fel rá. Felvételizett a főiskolára, 1951-ben végzett, és a marosvásárhelyi Székely Színházhoz szerződött. Figyelemre méltó jellemformáló készséggel, hangjának drámai erejével, árnyalóképességével tette emlékezetessé alakításait. F.Sz. Kossuthné (Illyés Gy.: Fáklyaláng); Ana Onosenkova (Gorkij: Vassza Zseleznova); Rose (Dürrenmatt: A fizikusok); Kemény Simonné (Németh L.: A két Bolyai); Berwick hercegnő (Wilde: Lady Windermare legyezője); Mina néni (Móricz Zs.: Nem élhetek muzsikaszó nélkül).