# Írók Bemutató Színháza

(1922–1923): Pünkösti Andor irányításával, a Nyugat c. folyóirat támogatásával működő kísérleti vállalkozás a volt Medgyaszay Színházban (Eskü tér 1.). 1922. dec. 17-től 1923. márc. végéig Írók Színháza néven játszott. Előadták Ady Endre Műhelyben, Móricz Zsigmond Ház az erdőben, Füst Milán Boldogtalanok c. darabját Szőke Kálmán rendezésében. Színre került még Kuncz Aladár, Deák Gyula, Szini Gyula és Kertész István egy-egy drámája is. Amikor Pünkösti megalapította a Budapesti Színházi Kritikusok Szindikátusát, a vállalkozás felbomlott.