# Tango, Egisto

(Róma, 1873. nov. 13.–Koppenhága, 1951. nov. 5.): karmester. Olasz származású. Zenei tanulmányait a nápolyi konzervatóriumban végezte, majd 1893-ban Velencében operakarmesterként debütált. 1895-ben a milánói Scalában, 1903–1908 között Berlinben, 1909–10-ben a New York-i Metropolitanban, 1911–12-ben ismét Olaszországban vezényelt. 1913–1919 között az Operaház karmestere volt. Bartók Béla színpadi művei közül kettőt ő mutatott be (A fából faragott királyfi, 1917; A kékszakállú herceg vára, 1918). A Hevesi Sándor rendezte Verdi-előadások feledhetetlen dirigense volt. 1920–26-ban Németországban, később a bécsi Volksoperben és Koppenhágában működött.