# Simon Marcsa

(Tápiószele, 1882. nov. 21.–Bp., 1954. jan. 8.): színésznő. Rákosi Szidi színiiskoláját végezte el. 1901-től 1905-ig a szabadkai, 1905–1908 között a nagyváradi, 1908-tól 1916-ig a kolozsvári társ., 1916–17-ben a Népopera tagja volt. 1917–1927 között és 1936-ban a Magyar, 1919-ben a Margit, 1923-ban a Király, 1924-ben a Blaha Lujza, 1925–1927 között a Belvárosi, 1926–27-ben és 1931–32-ben a Fővárosi Operett-, 1928–29-ben az Új, 1927–28-ban a Városi, 1932-ben a Művész, 1933–1939 között a Víg-, 1933-ban a Kamara, 1934-ben a Pesti, 1935-ben a Royal Színházban szerepelt. 1925-ben és 1930-ban a Budai Színkörben, 1932-ben a Royal Orfeumban is fellépett. 1936–37-ben a Pódium Kabaré tagja volt. 1940-ben a Belvárosi, 1940–41-ben a Madách, 1941–42-ben a Fővárosi Operett-, 1944-ben az Andrássy Színház juttatta szerepekhez. 1945-ben az Új, 1946-ban a Márkus Parkszínpadon, 1947-ben a Művész, 1948–1950 között a Belvárosi, 1949–1952 között a Madách Színházban, 1951-ben a Kamara Varietében lépett színpadra. Elsősorban prózai és zenés művek jellem- és epizódszerepeit formálta meg. Több filmben is szerepelt. F.Sz. Muskátné (Molnár F.: Liliom); Bábi (Szirmai A.: Mézeskalács); Aranyosiné (Zilahy L.: Tűzmadár); Polla néni (Móricz Zs.: Kismadár).