# Izsó Miklós

(Debrecen, 1877. jan. 10.–?): színész, rendező. Régi színészcsaládból származott. 17 évesen kezdte pályáját. Debrecenben, Pozsonyban, Temesvárott, Budán, Miskolcon lépett fel. A Népoperában kifejtett tevékenységét is nagy elismerés kísérte, 1912. nov. 8-án a Színészegyesület tanulmányi ösztöndíjban részesítette. 1917-ben Szegedre szerződött. 1919-től 1928-ig folyamatosan a kolozsvári színház tagja volt. A húszas évek egyik legtöbbet foglalkoztatott színésze; az 1827–28-as évadban 202-szer lépett fel Kolozsvárott. A harmincas évektől kezdődően rendezett is, és színésziskolát vezetett Nagyváradon és Kolozsvárott. Rendezései a korszak általános kívánalmainak megfelelően korrekt értelmezésre és a játékmesteri feladatok ellátására szorítkoztak. F.R. Madách I.: Az ember tragédiája; Molnár F.: Liliom, Játék a kastélyban; Kálmán I.: A csárdáskirálynő; Lengyel M.: Tájfun; Szigligeti E.: Liliomfi; Ibsen: Kísértetek; Herczeg F.: Bizánc.