# Művészeti Akadémia, Újvidék

színész-, illetve rendezőképző intézmény. A vajdasági képviselőház alapította 1974-ben, hogy tartományi szerb és nemzetiségi, elsősorban m. művészeket képezzenek. A Művészeti Akadémiának színész, 1976-tól rendező tagozata van. A kétévenként induló m. színészosztályokat Pataki László és Virág Mihály vezették, újabban Soltis Lajos és Fischer Várady Hajnalka a két osztály vezetőtanára. Az első nemzedék 1978-ban végzett. A diplomázott színészek Szabadkán, Újvidéken (a színházban és a Rádióban) helyezkednek el. A Művészeti Akadémia megnyitása előtt Bp.-en és Marosvásárhelyen tanultak a jugoszláviai m. színészek.