# Perotti Gyula; Julius Prott

(Ueckermünde bei Stettin, 1841. márc. 13.–Milano, 1900. febr. 20.): énekes (tenor). Berlinben végzett zongora és karmester szakon. Boroszlóban debütált 1863-ban, majd Európa és Amerika számos városában lépett fel. Pesten előbb a német színházban, majd 1875 okt.-ében a Nemzeti Színházban is bemutatkozott (Gounod: Faust). Ettől kezdve itt, majd az Operaház színpadán állandó vendég volt. 1878-tól m. nyelven is énekelt. 1879–80-ban a Nemzeti Színház, 1892–1899 között pedig az Operaház szerződött tagja. 1888-ig 92 szerepben 1585 alkalommal lépett fel. Az olasz operák és Wagner-főszerepek egyaránt ünnepelt, ideális hőstenorja. Otello (Verdi), és Siegfried (Wagner) mo.-i első, nagysikerű megformálója volt. F.Sz. Masaniello (Auber: A portici néma); Radames (Verdi: Aida); Lohengrin, Tannhäuser (Wagner); Toldi (Mihalovich Ö.: Toldi szerelme).

PEROTTI GYULA – Hunyady László (Erkel F.)