# Fényes Szabolcs

(Nagyvárad, 1912. ápr. 30.–Bp., 1986. okt. 12.): zeneszerző. Zenei tanulmányait Siklós Albertnél végezte. Maya c. operettjének (1931) sikere után 1931-től 1934-ig Berlinben az UFA filmgyár megbízásából Fényes Péter néven dolgozott, többek között néhány dalt is komponált Zarah Leander számára. Hazatérését követően 1935-től műveit rendszeresen sikerrel mutatták be a zenés színházak. 1942-től 1949-ig és 1957–1960 között a Fővárosi Operettszínház ig.-ja, 1949–1957 között a Vidám Színpad zenei vezetője volt. Számos – külföldön is nagy sikert aratott – operett, musical és filmzene, valamint népszerű slágerek szerzőjeként szerzett hírnevet. Az elmúlt fél évszázadban a műfaj legtermékenyebb szerzői közé tartozott. Megközelítőleg 600 sanzont, több mint száz filmzenét és közel 45 zenés színpadi művet írt, amelyek közül jónéhány tartós nemzetközi sikert ért meg. Erkel Ferenc-díjas. F.M. Maya (1931); Manolita (1932); Az ördög nem alszik (1940); Vén diófa (1942); Rigó Jancsi (1947); Szombat délután (1954); Szerencsés flótás (1955); Duna parti randevú (1957); Majd a papa (1958); A csók (Dóczi L. vígjátéka, 1968); A kutya, akit Bozzi úrnak hívnak (1976); Florentin kalap (1979).