# Déry Mária; Yvette

(Bp., 1946. márc. 25.– ): színésznő. 1964–65-ben a Nemzeti Színházban statisztált. Egy évet végzett el a SzAk-n, majd az Országos Rendező Iroda szervezésében járta az országot. 1967-ben a veszprémi Petőfi Színház ösztöndíjasa lett. 1969–71-ben a debreceni Csokonai, 1971 dec.-étől a Szegedi Nemzeti, 1974–75-ben a Békés Megyei Jókai, 1975–76-ban a Pécsi Nemzeti Színház voltak pályája állomásai. 1976–1984 között a Honvéd Művészegyüttesben lépett fel. Egy évig szabadfoglalkozású volt. 1985 óta a Népszínház, ill. a Józsefvárosi Színház, jelenleg a Budapesti Kamaraszínház tagja. Naiva szerepkörben ért el sikereket, hogy drámai alakításokhoz érkezzék el. F.Sz. Saci (Szakonyi K.: Adáshiba); Egérke (Örkény I.: Macskajáték); Stella (Williams: A vágy villamosa); Melinda (Katona J.: Bánk bán).