# Hosszú Zoltán, dr.

(Kálnok, 1897. okt. 14.–?, 1944): színész, játékmester. A szegedi bölcsészkar elvégzése után fél évig pénzügyi fogalmazó volt, majd elhatározta, hogy színész lesz. 1925-ben végezte el az Országos Színészegyesület színésziskoláját. Innen Forgács Rózsi Kamaraszínházához került, majd 1926-ban a Nemzeti Színház szerződtette. 1939-ben rendezett a Belvárosi Színházban. 1944-ben eltűnt a fronton. 1928-ban Farkas–Ratkó-díjjal tüntették ki. Epizodistaként volt ismert. Dani bá néven hangversenyeken sikerrel konferált, de filmekben is szerepelt. F.Sz. Tiborc (Katona J.: Bánk bán); Palóc (Herczeg F.: Ocskay brigadéros); Tanító (Zilahy L.: Süt a nap). F.R. Kodolányi J.: Földindulás.