# Lőrinc Katalin

(Bp., 1957. szept. 26.– ): táncosnő, moderntánc-pedagógus. Az ÁBI-ben 1977-ben szerzett balettművész diplomát, majd egy éven át Maurice Béjart brüsszeli Mudra iskolájában tanult tovább ösztöndíjasként. 1978–1981 között a Cullberg Ballet, a svéd kortárs táncegy. szólistája volt, 1981–1984 között pedig a Pécsi Balett tagja. 1984-ben ismét külföldre, a bécsi Tanztheater Wienhez szerződött, ahol 1987-ig táncolt. Azóta szabadfoglalkozású táncművész, a modern tánc – közelebbről a Graham-technika – nemzetközileg is elismert tanára. Koreográfusi munkássága kettős. Egyrészt saját maga számára komponál szólókat, másrészt egyfelvonásosokat tervez különböző kortárs egy.-ek számára. (Szegedi Balett, Veszprémi Táncműhely, New Moves, Forum des Arts). 1984 óta szakfolyóiratokban is publikál itthon és külföldön. F.K. Körök (1988); Travel (1989); Tatjana és mások (1990); Párbaj (1990); Volt egyszer… s megint (1992).