# Tanyaszínház

(1978– ): fiatal színészek, rendezők és színinövendékek által alapított jugoszláviai társ., amely arra szerveződött, hogy a tanyavilágban, kistelepüléseken élőket – kiknek ilyesmiben talán sohasem lehet részük – színházi élményben részesítsék. Előadásaikat nyáron, szabadtéren tartják. A bem.-k színhelye hagyományosan a közép-bácskai Kavilló, innen indulva csacsifogatos ekhós szekérrel járták be előbb Bácska és Bánát, majd Baranya és Muravidék helységeit. A Tanyaszínház alapítói Hernyák György rend., Soltis Lajos, Kovács Frigyes, Földi László színészek, Csipak Angéla dramaturg. Az egy. évente változik, tagjai végzett, de pályakezdő színészek mellett főiskolások, olykor középiskolások. Kezdetben helyzet- és jellemkomikumra épülő jeleneteket és egyfelvonásosokat mutattak be iskola- v. kocsmaudvarban rögtönzött játszóhelyeken, minimális műszaki feltételek között. A harmadik évtől egész estét betöltő műveket vittek hálás, jó értelemben naiv közönségük elé. Előadásaik: Stulli: Nagyszájú Kata; Weöres S.: Holdbéli csónakos; Sh.: Falstaff – a IV. Henrik két részéből készült adaptáció –, Partljič: Apám, a szocialista kulák; Ruzante: Csapodár madárka; Vörösmarty M.: Csongor és Tünde. A Tanyaszínház bem.-i alkalmával Kavillón egész napos színházi-művelődési műsorsorozatot tartanak. – Ir. Csipak A.: Ötéves a Tanyaszínház (Híd, 1982. 9.).