# Papp János

(Kolozsvár, 1879. szept. 29.–Bp., 1944. jan. 3.): színész. 1899-ben lépett színipályára, vidéken (Szeged, Pozsony), majd Párizsban és Bécsben volt kávéházi énekes. Pestre jőve 1907-ben előbb az Intim Színház, majd Nagy Endre Modern Színpad Kabaréjának tagja lett. Hangja kiműveletlen, de rendkívül kellemes volt, lírai és drámai erővel. Ő volt az első, aki úttörőként Reinitz Béla megzenésítésében Ady Endre verseit interpretálta. Több kabaréban szerepelt (Royal Sörkabaré, Bonbonnière), ahol Zerkovitz Béla, Dienzl Oszkár, Nádor Mihály, Buday Dénes dalait énekelte.