# Mátray Erzsi, T.

(Bp., 1894. márc. 16.–Bp., 1968. aug. 14.): színésznő. A SzAk elvégzése után 1913. márc. 31-én mutatkozott be a Nemzeti Színházban és szept.-ben szerződtették. 1922-ben férjhez ment Törzs Tibor újságíróhoz. 1924-től két évig az Unió Rt. szerződtette, majd visszatért a Nemzeti Színházhoz, melynek 1937-től örökös tagja volt. 1945 után egy ideig a Művész Színházban játszott, majd 1952-ben visszavonult. Kezdeti vj.-i szerepek után drámai szende és fiatal hősnő volt. Kitűnő énekhang, elegáns megjelenés, tiszta kiejtés jellemezte játékát. F.Sz. Márta (Pailleron: Az egér); Ariel (Sh.: A vihar); Jessica (Sh.: A velencei kalmár); Olivia (Sh.: Vízkereszt); Roxane (Rostand: Cyrano de Bergerac); Athalie (Jókai M.: Az aranyember); Violet (Shaw: Tanner John házassága); Gertrudis (Katona J.: Bánk bán).