# Tihanyi Miklós, id.; László

(Nagybajom, 1850. okt. 2.–Bp., 1885. márc. 31.): színész. Felvett nevét először 1865-ben Debrecenben használta. 1869-től 1872-ig Kocsisovszky Jusztin győr–komáromi állomásain működött. Tőle Balog Antalhoz, majd Szegedre szerződött. Az 1874–75-ös telet Kassán és Miskolcon töltötte. 1875 nyarán Latabár Endrénél a budai Nyári Színkörben lépett fel, majd okt.-től a pesti Népszínház szerződtette. Haláláig a színház tagja volt. Hatalmas termetű, erőtől, egészségtől duzzadó, páratlanul jókedvű színész volt. Gondosan tanulmányozta szerepeit. Szigeti József A falu rossza c. népszínművének Gonosz Pista alakjában még Újházi Edét is túlszárnyalta. Tehetsége kiteljesedése előtt váratlanul halt meg. – 1879-ben vette el Pecze Terézt, a Nemzeti Színház táncosnőjét. Két gyermeke született: ifj. Tihanyi Miklós és Tihanyi Mariska. F.Sz. Dunanan apó (Offenbach); Eusebius (Hellmesberger: A kétnejű gróf); Montabor (Lecocq: Kisasszony feleségem).