# Pápay Vratarics Klára

(Eger, 1900. okt. 1.–Bp., 1984. nov. 5.): színésznő. 1927-től műkedvelő előadásokon lépett fel Egerben, ahol 1930-tól 1940-ig a Thália Színtársulat vezető tagja és rend.-je volt. 1934–35-ben Ascher Oszkárnál, 1940–41-ben Abonyi Gézánál tanult. 1942–43-ban a Madách, 1944–45-ben a Nemzeti Színház tagja volt. A Független Színpad előadásain is közreműködött. 1946–47-ben a Dolgozók Színházában, 1947–1949 között a Kis Színházban működött. 1954–1956 között a Pécsi Nemzeti, 1956–57-ben a kecskeméti Katona József Színházban játszott. Kezdetben hősnő- és naivaszerepeket, majd jellemfigurákat formált meg. F.Sz. Tünde (Vörösmarty M.: Csongor és Tünde); Helsethné (Ibsen: Rosmersholm); Ivánova (Csehov: A medve).