# Vallai Péter; Valcz

(Bp., 1946. nov. 25.– ): színész. 1969-ben a SzAk elvégzése után a Thália Színházhoz szerződött. 1976-tól a Pécsi Nemzeti, 1981-től a győri Kisfaludy, 1982-től a szolnoki Szigligeti Színház művésze. 1987 óta a Vígszínház tagja. Sokféle szerepben nyújt hiteles alakítást, töprengő, belülről építkező alkat. Számos sikeres önálló est fémjelzi pályáját. Kiváló versmondó. Jászai Mari-díjas (1981). F.Sz. Biberách (Katona J.: Bánk bán); Színész (Gorkij: Éjjeli menedékhely); Barakiás (Székely J.: Caligula helytartója); Peter Stockmann (Ibsen–Miller: A nép ellensége); Nicolo király (Wedekind); Figaro (Beaumarchais: Figaro házassága); Haver (Spiró Gy.–Másik J.: Ahogy tesszük); Detektív (Presser G.–Sztevanovity D.–Horváth P.: A padlás); Péter, Popo birodalmának királya (Büchner: Leonce és Léna). Önálló estje: Esterházy P.: Spionjáték.