# Modern Színház Cabaret

(1907–1913): a régi Műcsarnok Andrássy út 69. sz. alatti épületének alagsori helyiségében 1907. okt. 11-én Faludi Sándor nyitotta meg. Műv.-i vez. Heltai Jenő és Molnár Ferenc, zenei vez. Szirmai Albert volt. Itt kezdte pályáját a kiváló sanzonénekesnő Medgyaszay Vilma. 1908 aug.-ában Nagy Endre átvette, s Modern Színpad Kabaré néven öt évig működtette. Joggal nevezik a Modern Színház Cabaret működését a kabaré aranykorának, mert egy addig ismeretlen műfajt teremtett meg, az irodalmi kabarét, sajátos pesti színezettel. A régi gárdát új tagokkal egészítette ki, műsoraiba bevonta a közönséget. Kupléiban, jeleneteiben merészen karikírozta a politikai és társadalmi eseményeket. Konferanszaiban a humanista és demokratikus eszmék szellemében szólalt meg. Az állandósult sanzonokat Gábor Andor és Kővári Gyula új kabaréműfajjal gazdagították blüett néven. Zenei vezető Nádor Mihály. 1913 nyarán Medgyaszay Vilma átvette a vezetést, és Medgyaszay Kabaré néven két évig működtette, majd a bérletét átadta Bárdos Artúrnak, aki Modern Színpad Kabaré néven nyitotta meg.