# Hegedős Györgyi

(Bp., 1937. ápr. 30.– ): színésznő, koreográfus. 1956-ban a debreceni Csokonai Színházban kezdte pályafutását. Többnyire szubrett és táncos szerepeket alakított. Játszott Szolnokon és Bp.-en a Vidám Színpadon. Jászai-díjas. 1969-ben Finnország 24 városában lépett fel. 1972-ben Kanadában, Vancouverben telepedett le, és koreográfusként folytatta pályáját. Szerepelt több kanadai tv-játékfilmben (Titkos életek – folytatásos tévéjáték; A nagy húsevő – tévéjáték). Vendégként lépett fel a torontói Művész Színházban. 1979-ben a vancouveri Művész Színházban tanácsadóként vett részt Örkény István Macskajáték c. darabjának angol nyelvű előadásában. 1983-ban a legjobb női alakítás kategóriájában a Genie díjra jelölték. 1991 tavaszáig a CBC kanadai rádió nemzetközi adásainak munkatársa volt. Több egyéni műsora kazettán is megjelent. F.Sz. Sarah (Wilson–Murrel: A languszta sikolya); Doris (Slade: Jövőre, veled, ugyanitt); Barbara Shadwell (Deval: Potyautas).