# Csorba István

(Bp., 1922. jan. 16.–Bp., 1981. szept. 1.): színész. Az Országos Színészegyesület színiiskoláját végezte el 1946-ban, 1947-től 1958-ig a kecskeméti Katona József, 1958–62-ben a kaposvári Csiky Gergely Színház tagja volt. 1962-től 1966-ig a Fővárosi Operettszínház művésze, majd három évig ismét Kecskeméten, hét évig Kaposvárott játszott. 1976–78-ban a Budapesti Gyermekszínház szerződtette, 1978-tól haláláig a Vidám Színpadon szerepelt. Prózai karakterszerepeket és zenés darabok buffószerepeit egyaránt kiválóan, sok humorral és élvezetesen oldotta meg. Sokat szerepelt a rádióban. Rendezéssel is foglalkozott. 1964-ben kapott Jászai Mari-díjat. F.Sz. Zsupán (ifj. J. Strauss: A cigánybáró); Ragueneau (Rostand: Cyrano de Bergerac); Volpone (Jonson); Doolittle (Loewe–Lerner: My Fair Lady); Falstaff (Sh.: A windsori víg nők); Böffen Tóbiás (Sh.: Vízkereszt, vagy amit akartok). F.R. Fényes Sz.: Baj van Rómeóval; Eisemann M.: Egy csók és más semmi; Fényes Sz.–Romhányi J.: Hamupipőke.