# Kubayné Éder Antónia

(Kolozsvár, 1811. jan.–Debrecen, 1838. máj. 19.): énekes-színésznő. Éder György színész és Tábory Antónia segédszínésznő gyermeke. 1818–19-ben gyermekszínész a székesfehérvári társ.-nál. Énektanulmányokat a kolozsvári muzsikaegyesület iskolájában végzett. 1823-ban lépett föl naiva- és szopránszerepekben. 1823. febr. 13-án házasságot kötött Kubay Pál színésszel. 1830-tól Kassán játszott, velük vett részt erdélyi és délvidéki turnékon. Dérynével azonos szerepkörük miatt primadonnaversengés alakult ki közöttük. Déryné fokozatosan került az ő helyére. Ezután az apja vezette társ.-ok tagja volt. Főbb állomáshelyei: Miskolc, Debrecen, Nagyvárad. 1835-ben sikerrel vendégszerepelt a budai Várszínházban. F.Sz. Emelina (Weigl: A svájci család); Amenaide (Rossini: Tancred); Rosina (Rossini: A szevillai borbély); Camilla (Hérold: Zampa); Howard Katalin (id. Dumas: Korona és vérpad). – Ir. Honművész, 1838. júl. 1. (nekrológ).