# Tóth Sándor, A.

(Rimaszombat, 1904. ápr. 7.–Zalaegerszeg, 1980. okt. 2.): bábművész, grafikus, festő, rajztanár. A Képzőművészeti Főiskolán Rudnay Gyula tanítványa. Sógora, Blattner Géza hatására készítette Párizsban az első kubista-konstruktivista bábuit és árnyjátékait (Az utca, Fakatonák parádéja, Kezek). 1931-ben hazatért, és haláláig Pápán tevékenykedett, de Blattner színházával nem szakadt meg a kapcsolata: részt vett Az ember tragédiája 1937-es párizsi előadásában is. Hazai tevékenysége elsősorban a pedagógiai bábjátékban jelentős, megteremtette a harmincas évek cserkészbábjátszásának állandó szereplőit, Üst Ubult és Verj Eleket. Népmesei ihletésű előadásai közül kiemelkedett a Ludas Matyi és A három kívánság feldolgozása. 1969-ben az UNIMA dísztagjává választották. – Ir. Belitska-Scholtz H.: Vásári és művészi bábjátszás Mo.-on 1945-ig (Tihany, 1974).