# Tokody Ilona

(Szeged, 1953. ápr. 27.– ): énekesnő (szoprán). Szegeden Berdál Valériánál és Csóka Bélánál kezdte énektanulmányait. 1971-ben lett a Zak növendéke, ahol dr. Sipos Jenő és Mikó András voltak mesterei. 1972-ben megnyerte a Kodály-énekversenyt, a következő években a genfi, az ostendei, a pozsonyi és a bp.-i Erkel-énekverseny győztese lett. 1976-tól az Operaház magánénekese és a bécsi Staatsoper állandó vendégművésze. 1977-ben mutatkozott be, az Operaházban Durkó Zsolt Mózes c. művének ősbemutatóján az Anya szerepét alakította. Európa és Amerika számos nagyvárosában és operaházában vendégszerepelt. Alakításai kiemelkednek az átélés őszintesége, bensőségessége, muzikalitása és tökéletes hangi és technikai felkészültsége által. 1992-ben egyik legemlékezetesebb fellépése volt a José Carrerasszal tartott közös áriaest a bp.-i Népstadionban. 1985-ben Kossuth-díjjal, 1980-ban Liszt Ferenc-díjjal, 1983-ban érdemes művész, 1990-ben kiváló művész címmel tüntették ki. F.Sz. Pamina (Mozart: A varázsfuvola); Fiordiligi (Mozart: Così fan tutte); Giselda (Verdi: A lombardok); Erzsébet (Verdi: Don Carlos); Aida (Verdi); Desdemona (Verdi: Otello); Mimi (Puccini: Bohémélet); Liu (Puccini: Turandot); Angelica nővér (Puccini); Pillangókisasszony (Puccini).

TOKODY ILONA