# Spányik Éva

(Sződliget, 1928. okt. 29.– ): színésznő. Rózsahegyi Kálmán színiiskoláját végezte el 1947-ben. Pályáját vidéki színházaknál kezdte. Játszott Debrecenben, öt évadot Pécsett, majd Veszprém és Eger után 1965–67-ben a Vígszínház tagja lett. 1967–69-ben Miskolcon, 1970–71-ben Veszprémben, 1972-től 1978-ig Győrött, majd Debrecenben szerepelt. 1981-től a veszprémi Petőfi Színház tagja. Megjelenése, orgánuma a tragikai szerepkörre predesztinálja, de modern társadalmi drámákban is sikereket ért el. Jászai Mari-díjas (1961), érdemes művész (1984). F.Sz. Éva (Madách I.: Az ember tragédiája); Tatjána (Gorkij: Ellenségek); Johanna (Shaw: Szent Johanna); Lady Macbeth (Sh.: Macbeth); Stuart Mária (Schiller); Lida (Kohout: Ilyen nagy szerelem); Elizabeth Proctor (Miller: A salemi boszorkányok); Ljubov Jarovája (Trenyov); Kocsma Jenny (Brecht–Weill: Koldusopera); Kata (Németh L.: Nagy család); Bethlen Kata (Kocsis I.: Az újra kezdő); Zsenya (Sznyegirjov: Szülj nekem három fiút!).