# Gombaszögi Ella

(Bp., 1898. dec. 27.–Bp., 1951. nov. 12.): színésznő. A SzAk-n kapott diplomát. 1913-ban a Vígszínház szerződtette, 1924-től 1929-ig a Magyar Színház tagja volt. Ezt követően szerepekre szerződött: 1925-ben, 1932-ben, 1934-ben és 1937-ben a Belvárosi, 1927-ben, 1929-ben, 1931–32-ben, 1936-ban a Fővárosi Operett, 1930-ban és 1935-ben a Király, 1932–33-ban, 1936-ban a Magyar Színházban, 1931-ben a Komikusok Kabaréjában, 1930–1934 között, 1936–37-ben és 1940-ben a Víg, 1934–35-ben az Andrássy úti, 1936-ban a Művész, 1938–39-ben a Pesti, 1939-ben az Andrássy Színházban lépett színpadra. 1939–40-ben a Dunaparti Színpad, 1940–41-ben a Fővárosi Operettszínház tagja volt. Csak 1945 után folytathatta pályáját. 1945–1947 között a Fővárosi Operett, 1946-ban a Víg, a Belvárosi, a Medgyaszay és a Pesti, 1947-ben a Művész Színházban, 1945-ben a Royal Revü Varietében szerepelt. 1947–1949 között a Víg, 1949-től 1951-ig a Madách Színház művésznője volt. 1951-ben a Nemzeti Színházban vendégszerepelt. Kezdetben jellemszerepeket alakított, de egyénisége és megjelenése, eszköztelen, mély jellemábrázoló készsége a komikai szerepekben kitűnően érvényesült. Ő teremtette meg az 1930-as évek „komika ideálját”. Ezt a típust számos filmben is eljátszotta. F.Sz. Sári (Szomory D.: Hermelin); Mariska (Szép E.: Vőlegény); Elza (Molnár F.: Az ördög); Sári (Heltai J.: A Tündérlaki lányok); Gizike (Hunyady S.: Lovagias ügy); Mici (Eisemann M.: Meseáruház); Kukuskina (Osztrovszkij: Jövedelmező állás); Anarda (Lope de Vega: A kertész kutyája); Krisztina (Mikszáth K.–Benedek A.–Karinthy F.: A Noszty fiú esete Tóth Marival).

GOMBASZÖGI ELLA – Gizike
(Hunyady S.: Lovagias ügy)