# Küry Klára

(Jászkisér, 1870. márc. 27.–Bp., 1935. ápr. 27.): operettprimadonna. Eleinte csak kedvtelésből tanult énekelni és műkedvelő előadásokon lépett fel (pl. 1889-ben a Vigadóban). 1890-ben Ditrói Mór próbafellépésre hívta Kolozsvárra, ahol ekkor még a család kívánságára Hajnal Klára néven szerepelt. (Édesapja, Küry Oszkár, neves ügyvéd volt.) Sikeres fellépte után – Luise szerepében Varney: Tiszturak a zárdában c. operettben – Ditrói Mór leszerződtette, tovább taníttatta. Csakhamar a vidék legjobb szubrettje lett belőle. A már országos hírű primadonnára Rákosi Jenő hívta fel Evva Lajos figyelmét, aki 1892-ben, sikeres próbafellépés után leszerződtette a Népszínházhoz Denise szerepére (Hervé: Nebántsvirág). A könnyed, „aranyos”, „mosolygós” operettekben nem volt párja, de a műfaj klasszikus darabjaiban nem volt otthon. Az ig. az ő sikereire szervezte a színház műsorát. Nem kimondottan „primadonna alkata” (közepes termet, telt alak) ellenére a századfordulón benne látták a szépségideált. 1900-ig sikere töretlen volt. Akkor azonban a feltűnő új csillaggal, Fedák Sárival kellett osztoznia a babérokon. Ezért 1902 tavaszán külföldi vendégjátékra ment: Bécsben a Carl Theaterben, majd Prágában lépett fel. Visszatérte után népszínmű-szerepeket kezdett játszani. Belső intrikák miatt 1904 elején megvált a Népszínháztól, s aztán már csak szerepekre szerződött a Vígszínházhoz, a Király és a Magyar Színházhoz. A színpadon csak a darabnak élt. Egyszerű, választékos, a hangulatokat mélyen érző, tűzzel, szenvedéllyel játszó művész volt. 1915-ben lépett fel utoljára. Sokáig méltatlanul megfeledkeztek róla. F.Sz. Roxane (Verő Gy.: A szultán); Rosetta (Konti J.: A citerás); Zsófi (Csepreghy F.: A piros bugyelláris); Sárika (Vidor P.: Ingyenélők); Trillby (du Maurier–Potter).

M.A. 1893: Berlin (vendég); 1894: Budai Színkör; 1894: Városligeti Színkör; 1896: Budai Színkör; 1897: Vígszínház; 1904: Vígszínház, Király Színház; 1905: Király Színház, Vígszínház, Berlin; 1906: Bécs, Király Színház; 1907: Népszínház, Magyar Színház; 1908: Népszínház-Vígopera; 1909–12: Városligeti Színkör, Budai Színkör; 1914–1915: Király Színház.

KÜRY KLÁRA