# Kishegyi Árpád

(Bp., 1922. nov. 16.–New York, 1978. ápr. 4.): énekes (buffótenor). 1946-ban a Vígoperában debütált Pedrillóként (Mozart: Szöktetés a szerájból). 1947–1978 között az Operaház magánénekese volt. Kitűnő színészi képessége, muzikalitása, hangjának gazdag színskálája a legkitűnőbb karaktertenorok közé emelte. Liszt Ferenc-díjas (1965), érdemes művész (1974). F.Sz. Monostatos (Mozart: A varázsfuvola); Francia király (Kacsoh P.: János vitéz); Dávid (Wagner: A nürnbergi mesterdalnokok); Benoit (Puccini: Bohémélet); Írnok (Muszorgszkij: Hovanscsina); Triquet (Csajkovszkij: Anyegin); Bardolf (Verdi: Falstaff).