# Lukács Miklós

(Gyula, 1905. febr. 4.–Bp., 1986. nov. 1.): karmester, operaigazgató. Tanulmányait 1926–28-ban a lipcsei konzervatóriumban, 1928–30-ban a berlini Zeneművészeti Főiskola karmesterképző szakán végezte, világhírű mesterek – Julius Prüwer, Arthur Schnabel, Paul Hindemith – irányításával. 1930–1943 között különböző német színházakban – Hamburg, Osnabrück, Münster, Greifswald – korrepetitor és karmester. 1943-tól 1978-ig, nyugdíjba vonulásáig az Operaház karmestere, 1946–50-ben főtitkára, 1944-ben és 1966–1978 között ig.-ja. A MÁV Szimfonikusok vezető karnagya, a Zak tanszékvezető egyetemi tanára volt. Hangversenyeket és opera-előadásokat egyaránt nagy sikerrel vezényelt itthon és 1930–1943 között, ill. 1958 után külföldön is. Gazdag repertoárjában kiemelt helyen szerepeltek Brahms, Beethoven, Bartók Béla és Kodály Zoltán művei. Főként Wagner-interpretátorként tartották számon (A Rajna kincse, A walkür, Siegfried, Istenek alkonya). Nevéhez emlékezetes R. Strauss-bemutatók fűződnek (Ariadne Naxosban, Elektra). Kossuth-díjas (1973), érdemes (1956), kiváló művész (1978). Berg Lulu c. operájának, Durkó Zsolt Mózesének karmestereként kimagasló teljesítményt nyújtott. Dirigensi képességeit A kékszakállú herceg vára (Bartók Béla) és Verdi-művek – Don Carlos, Otello – előadásakor számtalanszor bizonyította.