# Kozák András

(Vencsellő, 1943. febr. 23.– ): színész. 1965-ben végzett a SzAk-n. A szolnoki Szigligeti Színházban kezdte a pályát, majd 1966-ban a Thália Színházhoz szerződött. 1992-től a Nemzeti Színház tagja. Legnagyobb sikerrel – a színpadon és a filmvásznon – a helyzetükből kitörni vágyó, nyughatatlan paraszt, ill. értelmiségi karaktereket alakította. Játékstílusában szenvedélyessége intellektuális távolságtartással keveredik. Minden alakítása mélyen átélt, hiteles. Pályája során gyakran rendezett. Jászai Mari-díjas (1971, 1978), érdemes (1981) és kiváló művész (1990). F.Sz. Mario (Th. Mann–Skuszanka: Mario és a varázsló); Balázs (Móricz Zs.: Nem élhetek muzsikaszó nélkül); Tanító (Bródy S.: A tanítónő); Mike Hogan (O’Neill: Boldogtalan hold); Kopjás István (Móricz Zs.: Rokonok); Ghandi (Németh L.); Pyle (Greene–Kazimir K.–Ungvári T.: A csendes amerikai); Leo (Miller: Nem emlékszem semmire); Cole (Karvas: Gyönyörök kedden, éjfél után). F.R. Harsányi Zs.: A bolond Ásvayné; Simon–Hamlisch: Kapj el!

KOZÁK ANDRÁS – Péter (Bródy S.: A dada)