# László Károly

(Brassó, 1936. jún. 18.– ): színész. 1958-ban végzett a marosvásárhelyi Szentgyörgyi István Színművészeti Intézetben, és hamarosan a sepsiszentgyörgyi Állami Magyar Színház egyik vezető tagja lett. Széles skálájú színész. Főként karakterszerepekben tűnik ki. Alakításai sohasem egysíkúak. Előszeretettel ábrázol dilemmákkal küszködő figurákat. Utóbb humorérzékéről, alakok és helyzetek ironikus megközelítéséről tett tanúságot. Rendezéseket is vállal, főként mesejátékok, gyermekdarabok színpadra állítását. F.Sz. Rank doktor (Ibsen: Nóra); Csavargó (Eftimiu: Rokonunk, a csavargó); Mercutio (Sh.: Rómeó és Júlia); Duzzog (Vörösmarty M.: Csongor és Tünde); Farel (Sütő A.: Csillag a máglyán); Teiresziasz (Szophoklész: Antigoné).