# Fricsay Ferenc

(Bp., 1914. aug. 9.–Bázel, 1963. febr. 20.): karmester. A Zak-n Bartók Béla és Kodály Zoltán növendéke volt. 1934–1944 között a Szegedi Opera és a Filharmonikus Zenekar vezetője, 1945-től az Operaház karnagya és a Filharmóniai Társaság zenekarának vezetője, 1947-ben a bécsi Operához szerződött, miután a megbetegedett Otto Klemperer helyett beugrással vezényelte Gottfried von Einem Danton halála c. operájának ősbemutatóját Salzburgban. 1948–52-ben, ill. 1961-től a berlini Städtische Oper fő-zeneig.-ja, 1960–1963 között a berlini Rádiózenekar vezető karmestere volt. 1956–1958 között a Bajor Állami Opera fő-zeneig.-ja Münchenben. Élete utolsó két évében az újjáépült nyugat-berlini opera karmestere volt. Elsősorban a bécsi klasszikus zene és az olasz operák, valamint Muszorgszkij, Liszt Ferenc, Alban Berg és Bartók Béla műveinek tolmácsolásában volt kiváló. Számos tanulmányt írt a hangfelvétel technikáról, és kiváló felvételeket készített a Deutsche Grammaphon Gesellschafttal. Könyve: Über Mozart und Bartók (1962). – Ir. F. Herzenfeld: F. (Berlin, 1964); A. Werner: F. F.: ein Vergessener unter den Grossen (1973).