# Renaissance Színház

(1921–1926): a Nagymező utca 22. sz. alatti Télikert nevű szórakozóhely 1920-ban a Radius Filmgyár tulajdonában filmszínházzá alakult. 1921. ápr. 15-től színházi előadásokat is tartottak itt. A vezérig. Barna Károly, az ig. Harsányi Zsolt, a főrend. Góth Sándor volt. A társ.-hoz szerződött Berky Lili, Gózon Gyula, Mészáros Giza, Góthné Kertész Ella, 1922 tavaszától Csortos Gyula. 1923–1926 között Bárdos Artúr állt a színház élén, majd 1926 elején konzorciummá alakult a társ. Bárdos kitűnő színészeket szerződtetett, Somlay Artúr, Törzs Jenő, Táray Ferenc, Simonyi Mária, Tőkés Anna, Somogyi Erzsi lépett színpadra. A színház izgalmas problematikájú, érdekes felfogású előadásaival, eredeti, modern színpadképeivel, amelyeket Márkus László tervezett, nagy elismerést aratott. Ibsen, Shakespeare, Crommelynck, Strindberg művei mellett Szép Ernő, Móricz Zsigmond, Lengyel Menyhért, Bánffy Miklós új drámái kerültek színre. – Ir. Alpár Á.: A Belvárosi Színház műsora 1918–1949. (1965).