# Műhely

(1932–1933): Pünkösti Andor és Tábori Pál Modern Színházi Egyesülése, amely a modern élet problémáinak keresztmetszetét kívánta megjeleníteni avantgárd stílusban, valamennyi művészeti ág bevonásával. A Palasovszky Ödön-féle szintetikus kísérletek (Zöld Szamár Színház) nyomdokain haladtak, átvéve több műsorszámot, kísérleti műfajt (konferanszrevü, pantomim, kórus), és a szereplők legjavát. Matinéikon Innocent V. Ernő, Dán György, Tagora, Bartók Béla, Hidas Antal, Kerpel Jenő műveit Baróthy József, Madzsar Alice, Palasovszky Ödön, Róna Magda, Szelényi István, a Szentpál-mozdulatművészeti stúdió és Tiszay Andor közreműködésével adták elő. A Korszerű szvit c. háborúellenes műsor miatt 1933. márc. 24-én a Műhely működését betiltották.