# Madách Színház

(1919–1920): 1919. márc. 8-án, a Zak kistermében megnyílt, többségében a frontról érkezett szerződés nélküli színészekből és még ismeretlen fiatalokból Gaál Béla, Vitéz Miklós, és Magas Béla vezetésével szerveződött kísérleti színházi vállalkozás. Szellemében és programját tekintve a Thália Társaság irányát kívánta folytatni. Ifj. Vajda László rendezésében, Karinthy Frigyes Holnap reggel c. tragikomédiájával mutatkoztak be, amely több mint száz előadást ért meg. A színházavató prológust Kosztolányi Dezső írta. A műsort többek között Anatole France (Crainquebille), Hermann Heijermans (VII. parancsolat), August Strindberg (Anyaszeretet, Júlia kisasszony), Hugo von Hofmannstahl (A balga és a halál), Henrik Ibsen (Solness építőmester), Karinthy Frigyes (Vérmező), Vitéz Miklós (Akiknek egy a sorsuk) művei alkották. A társ. tagjai közé tartozott Gellért Lajos, Baló Elemér, Darvas Ernő, Halmi Margit, Szentiványi Kálmán, Péchy Blanka, Szabados Piroska, Gárdos Kornélia, Kálmán Erzsi, Molnár József. 1919. nov.-ben dr. Rácz Vilmos vette át az egyre nehezebb gondokkal küszködő színházat, amely, miután 1920. márc. 31-én kilakoltatták a Zak-ról, átköltözött a volt Medgyaszay-, ill. Dunaparti Színház Eskü u. 1. sz. alatti épületébe, ahol Kamara Színház néven még két hónapig játszottak. Utolsó bemutatójuk 1920. máj. 14-én, Kóbor Tamás Agátha nővér c. színműve volt, Forgách Rózsival a címszerepben. Részben azonos társ.-tal, 1920. okt. 16-án a Budapesti Színház épületében nyílt meg a Madách Színház folytatása, az Új Színház.