# Barlanghy István

(Temesvár, 1926. máj. 2.– ): pantomimtanár és szakíró. Kisebb kísérleti csoportok után 1958-ban megalapította, majd 1965-ig vezette a Magyar Pantomim Stúdiót, ahol hazánkban elsőként foglalkoztak a pantomim elméleti és gyakorlati megalapozásával, önálló és alkalmazott formáival. 1957–1991 között színészeket tanított az Állami Bábszínház Művészképző Stúdiójában, 1969–1987 között az Artistaképző Iskola tanszékvezető pantomimtanára volt. A pantomim elméletével és történetével kapcsolatban számos szakcikket publikált. 1967-ben a The Imperial Society of Teachers of Dancing kiadó megjelentette oktatási könyvét, Mime Training and Exercises c., amely a Királyi Drámai Akadémia tankönyve. Könyve: Beszédes mozdulat (1973).