# Farkas Anny; Frank Anna

(Bp., 1920. szept. 17.– ): színésznő. Műkedvelőként lépett először színpadra 1936-ban a budafoki Vasasnál. 1940-ben tett kamarai vizsgát. 1939-től 1941-ig Munkácson, Kassán lépett fel, 1941–42-ben pedig Szegeden. 1945-ig Nagyváradon és Pécsett szerepelt, majd egy évadon át Győrben. Hároméves soproni és kétéves kecskeméti tagság után 1951-től 1956-ig a szolnoki Szigligeti Színház színésze volt. 1956–1962 között a kaposvári Csiky Gergely, 1962-től 1969-ig a veszprémi Petőfi Színházban játszott. 1969-től 1976-ig, nyugdíjazásáig ismét a kaposvári színház művésznője volt. Szubrett, később karakterszerepeket alakított nagy mesterségbeli tudással. 1959-ben Jászai Mari-díjat kapott. F.Sz. Panni (Huszka J.: Mária főhadnagy); Csipetke (Fényes Sz.); Iluska (Kacsoh P.: János vitéz); Diabolo Pepita (Dunajevszkij: Szabad szél); Marcsa (Szirmai A.: Mágnás Miska); Ilma (Vörösmarty M.: Csongor és Tünde); Osztrigás Mici (Feydeau); Peacockné (Brecht–Weill: Koldusopera); Szerémy grófnő (Csiky G.: A nagymama).