# Oberfrank Géza

(Bp., 1936. jan. 26.– ): karmester, zeneigazgató, műfordító. Tanulmányait 1956-tól 1961-ig a Zak-n Kórodi András tanítványaként végezte. 1961–1979 között az Operaház korrepetitora, karigazgatója és karmestere. Operakarmesterként Szokolay Sándor Vérnász c. művével debütált 1964-ben. Oberfrank irányításával mutatták be Szokolay Hamlet c. művét is 1968-ban. 1973–75-ben a Komische Oper zeneig.-ja Berlinben. Walter Felsenstein rendezésében vezényelte a Háry Jánost (Kodály Zoltán) és a Figaro házasságát (Mozart). 1975–1982 között a MÁV szimfonikusok vezető karmestere, 1979-től a Fővárosi Operettszínház zeneig.-ja, 1980-tól 1983-ig műv.-i vez.-je. 1983–1989 között a Szegedi Nemzeti Színház és Szimfonikus Zenekar főzeneig.-ja. 1989-ben ismét az Operaház tagja. Rendszeresen vendégszerepelt Európában és az USA-ban. Számos operát az ő fordításában játszanak hazánkban. Rendezéssel – elsősorban operettek és musical – is foglalkozik. Liszt Ferenc-díjas (1970), érdemes (1982) és kiváló művész (1988).