# Sáry Fanni

(Pest, 1828–Dunavecse?, 1905): táncosnő. 1839-ben a Nemzeti Színház tánciskolájában kezdte tanulmányait, és 1842-ben már szerződést is kapott. 1843-ban részt vett Veszter Sándor tánctársaságának külföldi turnéján. Ugyanebben az évben Fáy István gróf támogatásával, ösztöndíjasként, a párizsi Királyi Táncakadémián Barese irányítása alatt képezte tovább magát. 1845-ben vendégként lépett fel a Nemzeti Színházban. Ezután – mivel ösztöndíja elfogyott – az éppen akkor nálunk vendégszereplő Antonio Guerra vitte magával a bécsi Udvari Színházba, ahol ingyen tanította tovább. Sikeres bécsi fellépései nyomán a magyar Elssler Fannyként emlegették. 1846-tól 1849-ig tartott bécsi szerződése. 1849-ben hazajött, férjhez ment, de továbbra is fellépett. F.Sz. A markotányosnő és a postalegény (A. Saint-Léon, 1846); Ondine, a hableány (A. Saint-Léon, 1846); Gizella, vagy a villik (J. Perrot–Campilli F., 1847); Jós (Campilli F.–Doppler F., 1849). – Ir. Vályi R.: A táncművészet története (1969).