# Háy Károly László

(Abony, 1907. ápr. 27.–Bp., 1961. jan. 16.): festőművész, grafikus, díszlettervező. A bp.-i Képzőművészeti Főiskolán Csók István, Réti István, Vaszary János tanítványa volt. 1927-től vett részt kiállításokon Bp.-en és Berlinben. Egyik alapítója volt a Szocialista Képzőművészek Csoportjának. Nagy hatással volt rá az expresszionista, aktivista, konstruktivista művészet több ága. Díszlettervezői tevékenységét a Hont Ferenc által szervezett Független Színpadnál 1937–38-ban kezdte. 1945–1948 között a Nemzeti Színház díszlettervezője volt, de tervezett a Madách Színháznak is. 1948-tól az Iparművészeti Főiskola díszlettervező tanszakán tanított. Expresszív festőiség, élénk színhatás és konstruktivitás jellemezte tervezőművészetét. F.T. Sh.: Sok hűhó semmiért; Gribojedov: Az ész bajjal jár; Csehov: Cseresznyéskert; Muşatescu: Titanic keringő; Armont–Vanderbenghe: Fiúk, lányok, kutyák; Molière: Zsugori.